Diari Oficial de la Generalitat Valenciana


Sumari del DOGV 2605, del 16-10-1995 (1995/836430)

ACORD de 25 de setembre de 1995, del Govern Valencià, pel qual es crea, classifica i eximeix el lloc de secretaria de la Mancomunitat Comarcal els Ports.
---------------------------------------------------------------------------------------------------------------------------------------------------------

### Dades del document

Número de DOGV
:   2605

Data del DOGV
:   16-10-1995

Secció del DOGV
:   ALTRES DISPOSICIONS

Número del document
:   1995/836430


Data del document
:   25-09-1995

Organisme emissor
:   Conselleria d'Administració Pública

Tipus de document
:   Acord

ACORD de 25 de setembre de 1995, del Govern Valencià, pel qual es crea, classifica i eximeix el lloc de secretaria de la Mancomunitat Comarcal els Ports.   
El Govern Valencià, en la reunió del dia 25 de setembre de 1995, adoptà l'acord següent:  
Vista la sol·licitud efectuada per la Mancomunitat Comarcal els Ports mitjançant acord de data 9 de novembre de 1994, de creació i classificació en classe tercera d'un lloc de treball de secretaria reservat a funcionaris d'administració local amb habilitació de caràcter nacional, així com l'exempció de l'esmentat lloc de treball i l'acumulació d'aquest al municipi que tinga la capitalitat de la Mancomunitat.  
L'article 6 del Reial Decret 1.732/1994, de 29 de juliol, assenyala que els llocs reservats a funcionaris amb habilitació de caràcter nacional a mancomunitats s'hauran de classificar a instància d'aquestes per l'òrgan autonòmic competent, i s'estableix, per tant, la possibilitat que les mancomunitats puguen discrecionalment sol·licitar la classificació de llocs de treball propis reservats a aquests funcionaris.  
D'acord amb l'esmentat article, la classificació s'ha de realitzar en els termes de l'article 2 de l'esmentada norma, es pot considerar en aquest supòsit, i en la mesura que la Mancomunitat Comarcal els Ports ha decidit d'iniciar el procediment de creació d'un lloc de treball reservat, que a l'igual dels llocs de col·laboració a què fa referència l'apartat g) de l'esmentat article, aquests llocs en mancomunitats hauran de ser classificats a proposta de la corporació interessada.  
Segons l'article 4 del Reial Decret 1.732/1994, de 29 de juliol, les mancomunitats de municipis poden ser eximides de l'obligació de mantenir llocs propis reservats a habilitats de caràcter nacional quan el seu volum de serveis o recursos siga insuficient per al manteniment d'aquests llocs, després de l'informe de la diputació provincial corresponent.  
Segons l'article 4 del Reial Decret 1.732/1994, de 29 de juliol, les funcions reservades a habilitats de caràcter nacional en mancomunitats de municipis s'exerciran a través de funcionari o funcionaris amb habilitació de caràcter nacional d'algun dels municipis que les integren o per algun dels sistemes establerts en els articles 5 o 31.2 de l'esmentada disposició que, respectivament, regulen la possibilitat que les diputacions provincials presten els serveis d'assistència o mitjançant l'acumulació, una vegada que s'haja obtingut la corresponent exempció.  
L'article 2.f) del Reial Decret 1.732/1994, de 29 de juliol, estableix que en les entitats locals de classe tercera les funcions de comptabilitat, tresoreria i recaptació podran ser atribuïdes a un membre de l'entitat o a un funcionari d'aquesta.  
Segons l'article 159.1 del text refós de les disposicions legals vigents en matèria de règim local, en la nova redacció que li dóna la Llei 42/1994, de 31 de desembre, i l'article 4 del Reial Decret 1.732/1994, de 29 de juliol, la competència d'execució en matèria de creació, supressió i classificació i també d'exempció dels llocs de treball reservats a funcionaris de l'administració local amb habilitació de caràcter nacional correspon a les comunitats autònomes.  
Dins de la Generalitat Valenciana la proposta sobre classificació i exempció dels llocs de treball s'atribueix a la Conselleria d'Administració Pública, d'acord amb els articles 44.i) i 45.e) del Decret 210/1995, de 24 de juliol, del Govern Valencià, pel qual s'aprovà el Reglament Orgànic i Funcional de la Conselleria d'Administració Pública.  
Les resolucions corresponents s'hauran de publicar en el Diari Oficial de la Generalitat Valenciana. Aquestes publicacions seran trameses a la Direcció General de la Funció Pública del Ministeri per a les Administracions Públiques i publicades conjuntament per aquesta en el Butlletí Oficial de l'Estat almenys amb caràcter trimestral.  
L'article 25 de la Llei de la Generalitat Valenciana 5/1983, de 30 de desembre, estableix que correspon al Govern Valencià l'exercici de les competències atribuïdes a la Generalitat Valenciana que no estiguen expressament atribuïdes a altres òrgans o institucions.  
Per tant, i a proposta del conseller d'Administració Pública, el Govern Valencià  
ACORDA  
Primer  
Crear el lloc de secretaria de la Mancomunitat Comarcal els Ports i classificar-lo en classe tercera.  
La provisió d'aquest lloc de treball està reservada a funcionaris d'administració local amb habilitació de caràcter nacional de la subescala de secretaria-intervenció, sense perjudici del que preveu la disposició transitòria primera 2.c) del Reial Decret 1.174/1987, de 18 de setembre.  
Segon  
Eximir aquesta entitat del manteniment del lloc de secretari-interventor, l'acumulació del qual s'instarà després.  
Tercer  
Les funcions de comptabilitat, tresoreria i recaptació podran ser atribuïdes a un membre de l'entitat o a un funcionari d'aquesta.  
Les persones interessades podran interposar contra aquest acord, que posa fi a la via administrativa, després de la comunicació prèvia, un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors a partir del dia de la publicació d'aquest acord en el Butlletí Oficial de l'Estat.  
València, 25 de setembre de 1995  
El conseller secretari del Govern Valencià,  
JOSÉ JOAQUíN RIPOLL SERRANO